CELEX: 32010D0361
Language: sk
Date: 2010-06-28 00:00:00
Title: 2010/361/: Rozhodnutie Komisie z  28. júna 2010 o uznaní Izraela v oblasti vzdelávania, prípravy a osvedčovania námorníkov, pokiaľ ide o uznávanie osvedčení o spôsobilosti [oznámené pod číslom K(2010) 4227]

29.6.2010   
            
            
               SK
            
            
               Úradný vestník Európskej únie
            
            
               L 161/9
            
         ROZHODNUTIE KOMISIE
   z 28. júna 2010
   o uznaní Izraela v oblasti vzdelávania, prípravy a osvedčovania námorníkov, pokiaľ ide o uznávanie osvedčení o spôsobilosti
   [oznámené pod číslom K(2010) 4227]
   (2010/361/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2008/106/ES z 19. novembra 2008 o minimálnej úrovni prípravy námorníkov (1), a najmä jej článok 19 ods. 3,
   so zreteľom na list cyperských orgánov z 13. mája 2005, ktorým žiadajú uznanie Izraela s cieľom uznávať osvedčenia o spôsobilosti vydané touto krajinou,
   keďže:
   
               (1)
            
            
               Členské štáty sa môžu rozhodnúť schváliť osvedčenia spôsobilosti námorníkov vydané tretími krajinami za predpokladu, že Komisia príslušnú tretiu krajinu uznala za krajinu, ktorá zabezpečuje súlad s požiadavkami medzinárodného Dohovoru o normách prípravy, osvedčovania a o hliadkovaní námorníkov, 1978 v znení zmien a doplnení (dohovor STCW) (2).
            
         
               (2)
            
            
               Po prijatí žiadosti cyperských orgánov Komisia posúdila izraelské systémy vzdelávania, prípravy a osvedčovania s cieľom overiť, či táto krajina spĺňa požiadavky dohovoru STCW a či boli prijaté vhodné opatrenia na zabránenie podvodom pri osvedčovaní. Toto posúdenie sa opieralo o výsledky zisťovacej kontroly, ktorú v marci 2007 vykonali odborníci z Európskej námornej bezpečnostnej agentúry.
            
         
               (3)
            
            
               Keď sa počas posudzovania zistili nedostatky, pokiaľ ide o súlad s dohovorom STCW, izraelské orgány vo väčšine prípadov poskytli Komisii požadované relevantné informácie a dôkazy o implementácii vhodných a dostatočných nápravných opatrení.
            
         
               (4)
            
            
               Zostávajúce nedostatky v súvislosti s prípravou a postupom osvedčovania námorníkov sa prevažne týkajú chýbajúcich právnych ustanovení, pokiaľ ide o menej dôležité aspekty prípravy poskytnutej námornými vzdelávacími inštitúciami, vymedzenie relevantných cieľov v oblasti uplatňovania systému noriem kvality a požiadaviek na prípravu týkajúcu sa osobných záchranných techník a použitia záchranných plavidiel. Izraelské orgány boli preto vyzvané na vykonanie nápravných opatrení v tejto veci. Tieto nedostatky však neoprávňujú na spochybňovanie celkovej úrovne súladu izraelských systémov s dohovorom STCW, pokiaľ ide o vzdelávanie, prípravu a osvedčovanie spôsobilosti námorníkov.
            
         
               (5)
            
            
               Výsledky posúdenia súladu a hodnotenie informácií poskytnutých izraelskými orgánmi preukázali, že Alžírsko spĺňa relevantné požiadavky dohovoru STCW, pričom krajina prijala vhodné opatrenia na zabránenie podvodom pri osvedčovaní, a preto by ju mala Únia uznať.
            
         
               (6)
            
            
               Opatrenia ustanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí,
            
         PRIJALA TOTO ROZHODNUTIE:
   Článok 1
   Izrael sa uznáva v oblasti vzdelávania, prípravy a osvedčovania námorníkov, pokiaľ ide o uznávanie osvedčení o spôsobilosti vydávané touto krajinou.
   Článok 2
   Toto rozhodnutie je určené členským štátom.
   Článok 3
   Toto rozhodnutie nadobúda účinnosť od dátumu jeho oznámenia členským štátom.
   
      V Bruseli 28. júna 2010
      
         
            Za Komisiu
         
         Siim KALLAS
         
            podpredseda
         
      
   
   
      (1)  Ú. v. EÚ L 323, 3.12.2008, s. 33.
   
      (2)  Prijatý Medzinárodnou námornou organizáciou.